**Сэрии тематыгар литературнай-музыкальнай дьүһүйүү**

**Туйгууна *(фон музыка)***

Сайылык дьиэлэрин аһаҕас аанынан

Буорах сыта эмискэ аҥылыйбыта...

Холорук курдук өрө ытыллан,

**Соһумар сурах тарҕанан барбыта.**

Чуумпу сайылык дьиэтин боруогун

Сэрии тыйыс тыала атыллаабыта.

Улуу Аҕа дойдубут бар дьонун

**Өстөөҕү утары турарга ыҥырбыта.**

**Алина З**

Мин бардым бухатыыр эһэлэрим

Былыргы аартыктарын арыйан,

Күн дьонум дьоллоох көҥүллэрин

Хараҥа күүстэртэн харыһыйа.

**Миша**

Ким эмэ Аҕаҕыт ханнаный? диир буоллар,-

Уокка кыттан-уот, этиҥҥэ эбиллэн-этиҥ,

Хотойдорго холбоһон-хотой буола

Тапталлаах аҕабыт барбыта диэриҥ.

**Саша**

*Мин мантан сэриигэ барбытым*

*Кыракый балаҕан дьиэбиттэн,*

*Ыраахха диэритин кэтэһэн*

*Турбута кырдьаҕас мин аҕам.*

*Мин мантан сэриигэ барбытым*

*Оскуола чуораанын хаалларан,*

*Саас буолан, чыычаахтаах чараҥым*

*Симэммит хатыҥын аттынан.*

**Алина Н**

Ээй,

Дьэ эрэ, **дьэ эрэ**, күүһү-уоҕу түмүөх, **күүһү-уоҕу түмүөх!**

Дьэ эрэ, **дьэ эрэ**, тутта-хапта түһүөх, **тутта-хапта түһүөх!**

Буулдьа толлон улуйан

Буурҕа курдук ытаата,

Олох дьаһах барчаланан

Урусхал курдук кумаланна.

Истиҥ эрэ, **истиҥ эрэ**

Эр биллэр

Эриирдээх кэмнэрэ,

Элиэ кыыллыы

Элиэтэһэн кэллилэр,

Сор туолар

Суостаах күннэрэ,

Хара суордуу

Халаатаһан түстүлэр.

Андаҕайабыт**, андаҕайабыт**

Аламай күнүнэн, **аламай күнүнэн,**

Илбиһирбит фашистар

Ирбинньик күлүктэрэ даҕаны

Төрөөбүт сирбитигэр **төрөөбүт сирбитигэр**

Түһүө-түбүлүө суоҕа! Түһүө- түбүлүө суоҕа!

 ***(музыка. Священная война. Миэстэ атастаһаллар)***

**Диана *(фон-сэрии тыаһа Саша ааҕан бүтүөр дылы тыаһыыр)***

Аллараа- халлаан, үөһээ-халлаан,

Тымныы тыал улуйбахтыыр,

Ардах түһэр. Ыраах, ыраах

Саллаат походка айанныыр.

**Туйгууна**

Бүгүн өстөөх отой сынньаппата,

Халлааны, сири барытын уоттаата...

Манна соҕотох хахыйах хаалбыта,

Ону да кууспута уот кутаата.

**Алина З**

Уот биһилэх төгрүктээтэ

Улуу Ленин күн куоратын,

Снаряд, буулдьа сиидэлээтэ

Нева модун долгуннарын.

**Миша**

Снаряд буулдьа аннынан

Полк өрүһү туораата,

Уҥуоргу кытылга тахсан,

Сатарыыр дохсун ураата.

**Саша**

Арҕаа, арҕаа, тус арҕаа

Полк охсуһан сыҕарыйар.

**Ураа, ураа, ураа**

Немец куоттар куотар.

**Бары**

*Хоту дойду хонноҕуттан*

*Колонналар бардылар*

*Хара тыанан, толоонунан*

*Хайыһардар дайдылар.*

*Өстөөх ханна саһан сытар,*

*Өстөөх ханна хайыһар,*

*Ситиэ онно сытыы буулдьа,*

*Ситиэ сыыдам хайыһар.*

**Алина Н**

Уулаах окуопаҕа сытан,

Утуйбакка да сылдьан,

Ийэ дойдум дьолун иһин

Эрэйдэммитим иһин

**Син биир этиэҕим**

**Сирдээҕи дьолу билэбин диэн.**

Көстөр айыым сырдыгыттан,

Көҥүл олохтон арахсаммын,

Сарсын тахсар күн иһин

Саманна оҕуттахпына да,-

**Син биир этиэҕим**

**Сирдээҕи дьолу билэбин диэн.**

**Бары**

**(Герой туһунан ырыа)**

**Диана**

Уулуссаны ортотунан,

Ураа ыллыы турбутунан,

Массыынанан биһиэннэрэ

Манна сүүрдэн кэлиэхтэрэ,-

**Хаһан сэрии бүттэҕинэ,**

**Өстөөх күллүүн көттөҕүнэ.**

**Туйгууна**

Улуу ыһыах тардыллыаҕа,

Оонньуу-күлүү салаллыаҕа,

Үүнүү үллүө, төрүөх тахсыа,

Үөрэн-көтөн норуот ыллыа,-

**Хаһан сэрии бүттэҕинэ,**

**Кыайыы күнэ көрдөҕүнэ.**

**Миша**

Бомба, миинэ ньиргиэрэ

Туманныран сүттүлэр,

Хааммыт тохтор кэмнэрэ

Ардах буолан бүттүлэр.

**Саргы-кыайыы үрдээтэ,**

**Күммүт үөрэн күөрэйдэ.**

**Алина З**

Сир киинэ Москва куоракка

Кыайыыбыт салюта ньиргийэр,

Сибэкки букета халлааҥҥа

Айхаллаан ыһылла үрэллэр.

Уруйдан тапталлаах дойдубут!

Аатырда эн аатыҥ аар-саарга,

Бигэтик эрэнэр буоларбыт

Бу кэлбит саргылаах кыайыыга.

**Бары**

1941-1945

Тыыннаахтар умнубат сыллара

Адьырҕа өстөөҕү кыдыйар ытык иэс

Андаҕар этиллэр тыллара.

Ол этэ уот сэрии ынырык сыллара

Тыыннаахтар умнубат сыллара.

**Саша *(фон-Киһиэхэ төрөөбүт дойдута Туйгууна ааҕан бүтүөр диэри))***

Сэрии тэлбит суолунан

Саха буойун төнүннүм,

Кырыыс дьулаан хонуутун,

Кэбис, аны көрүмүүм.

**Алина Н**

Дорообо, тиит мастаах төрөөбүт алааһым,

Сэрииттэн мин тыыннаах эргиллэн кэллим.

Дорообо, тапталлаах хотугу халлааным,

Эн күҥҥүн көрөммүн мин эмиэ мичээрдим.

**Миша**

Көрөрдөөх эбиппин ээ

Күндү Денам күөх уутун,

Харахтыырдаах эбиппин ээ

Хара суһуох долгунун.

**Диана**

**Биһиги**

Ытык походтарга сылдьан

Бу Кыайыы күнүн көрбүппүт,

Сороҕор санньыйан,

Сороҕор үөрэн-көтөн.

Тыһыынча өлүүттэн

Тыыннаах ордубуппут.

**Туйгууна**

**Биһиги**

Бу баар курдук

Өйдүүбүт,

Бу баар курдук көрөбүт

Бар дьон куустуһар түгэнин,

Москва салютун ньиргиэрин.

**Алина З *(фон-День Победы)***

Бойобуой походтарга хаамсан

Бу өрөгөйдөөх күнү көрбүппүт,

Сороҕор үөрэн, сороҕор ытаан

Сэрииттэн тыыннаах оппуппут.

**Саша**

Биһиги өйбүтүгэр-санаабытыгар

Бэҕэһээ курдук кыайыы күнэ,

Бэйэни билбэт буола долгуйар

Бар дьон куустуһар түгэнэ.

**Алина Н**

Бүгүн үөрүү күнүн көрсөбүт

Кыайбыттар мустаммыт,

Ис сүрэхтэн ырыа ыллыыбыт

Өстөөҕү самнараммыт.

**Бары уопсай ырыанан түмүктүүллэр.**